વર્ગમાં પ્રોફેસર સમજાવતા હોય એમ એણે શ્રીમંતને કહ્યું, 'એક જ ઉદાહરણ સાંભળ. નિર્મળાએ પેઢી પર ફોન કર્યો ત્યારે હરિવલ્લભ ક્યાંક આડોઅવળો હતો. જેણે ફોન ઉપાડ્યો એ જ માણસને કરગરીને નિર્મળાએ કહ્યું કે શેઠ આવે કે તરત ભૂલ્યા વગર કહેજે કે ગેસની તકલીફ વધી ગઈ છે એટલે ડૉક્ટર પાસે જઈને એ આપે એ દવા લઈને જ ઘરે આવે. નિર્મળાએ જે સંદેશો આપ્યો એ પેલા માણસે શેઠને આપ્યો અને શેઠને જોઈતી તક મળી ગઈ. ફોન ઉપાડનાર માણસને મેં પ્રેમથી ખોતર્યો ત્યારે ભોળાભાવે એણે આ માહિતી મને આપેલી. મારા માટે તો આટલી માહિતી પૂરતી હતી. એક વત્તા એક બરાબરની જેમ બરાબર તાળો મળી ગયો. સમજાઈ ગયું કે હાથમાં આવેલો ગોલ્ડન ચાન્સ ઝડપીને હરિવલ્લભે નિમુનું કાટલું કાઢી નાખ્યું. ગારિયાધારવાળા બિચારા ગરીબ માણસો. આવા મોટા મહારથી સામે મોઢું ખોલવાની એમની તાકાત નહોતી એટલે હાર્ટએટેકની વાત એમને માની લીધી. ઈશ્વરની ઈચ્છા માનીને દીકરીને ભૂલી ગયા.'